钦定古今图书集成/理学汇编/学行典/第119卷 > 张子正蒙 > 《大心篇》
## 钦定古今图书集成/理学汇编/学行典/第119卷 > 张子正蒙 > 《大心篇》

大其心则能体天下之物。物有未体，则心为有外。世
人之心，止于闻见之狭。圣人尽性，不以见闻梏其心，
其视天下，无一物非我。《孟子》谓“尽心则知性知天”，以
此。天大无外，故有外之心不足以合天心。见闻之知，
乃物交而知，非德性所知。德性所知，不萌于见闻。

〈注〉朱子曰：“‘体犹仁，体事而无不在’。言心理流行，脉络贯通，无有不到。苟一物有未体，则便有不到处。包括不尽，是心为有外。盖私意闲隔，而物我对立，则虽至亲，且未必能无外矣。”问“体”之义。曰：“此是置心在物中，究见其理，如格物致知之意，与体用之体不同。”问“不以闻见梏其心。”曰：“此是说圣人尽性事。今人理会学，先于见闻上做工夫到，然后豁然贯通。盖寻常见闻，一事只知得一个道理，若到贯通，便都是一理。曾子是已。尽心，则只是极其大心。极其大，到知性知天，而无有外之心矣。然孟子之意，只是说穷理之至，则心自然极其全体而无馀，非是要大其心，而后知性知天也。”问：“如何是有外之心？”曰：“只是有私意，便内外扞格，只见得自家身己凡物不与己相关，便是有外之心。”问：“如何是不足以合天心？”曰：“天大无外，物无不包，物理所在。一有所遗，则吾心为有外，便与天心不相似。横渠此说固好，然只管如此说，相将便无规矩，无归著，此心便瞥入虚空里去了。夫子为万世道德之宗，都说得语意平易。从”得夫子之言，便是无外之实。〈补注〉此章当分作两段意看。盖大其心，无一毫有我之私，则能体天下之物，但一物有未体，则心便为有外，若与己不相干。圣人尽性，其视天下，无一物非我，即《孟子》所谓“知天”，仁之至也。天大无外，故有外之心不足以合天心，未足以为仁也。世人之心，止于闻见之狭，圣人尽性，不以见闻梏其心，即《孟子》所谓“知性”，智之尽也。见闻之知，乃物交而知，非德性所知，未足以为智也。味《朱子注》自见。

“由象识心，徇象丧心”，知象者心存。象之，心亦象而已，
谓之心可乎？

〈集释〉象物也，由于父子则知吾心之仁，由于君臣则识吾心之义。孝于父而不几谏，忠于君而不格正，反丧其心之理矣。如好乐者心，好色者亦心。乐与色，象物也，因其物而知吾心之好也。若徇于声色，反丧吾心之好。徇之随之，与物无异，故不可谓之心。〈集解〉“如耳目口鼻，四肢百骸，象也；富贵贫贱，进退动止，象也。而心之理无不贯焉。故由象而求之，可以识心。”盖心之理虽无形，而其用未尝外乎象。内外合一，体用交资，心之理也。徇象则是逐于象之迹，而不知以理制之，则心为所溺而天理丧矣，安得不丧其心哉？知，主也，此下言“徇象丧心”之意。主象而使之当理者，心而已矣。必虚灵洞彻，一物不累，然后能为万象之主。使心逐于象而徇之，则是心为象动，而心中存一象矣。存象之心，则不能帅其象而主之，与象同一死象而已，安得谓之心乎？盖心失其职也，故曰“丧心。”

又

“成《心忘》”，然后可与进于道。

〈集释〉《成心》者，私意也。〈补注〉《成心忘》犹言克己也。〈集解〉心之静也，当寂然不动。若事未来而先有是非可否之意，逆适于中，执而不知变，故曰“私意。”

化则无成心矣。“成心”者，意之谓与

〈集释〉“《成心忘》则私意不动，天理精明，神而化之”，尚何有私意哉！〈补注〉所谓“纤恶必除，善斯成性”者也

无成心者，时中而已矣。

〈集释〉人之无私我者，可行则行，可止则止，一变化以至于道，无过不及之差，岂复有私意杂于其间乎？

心存无尽性之理，故“圣不可知谓神。”

〈集释〉此章言心者亦指私心而言也，私心存则事皆抵牾，道不周流，无有能尽其性之理。惟“公其心，全其性，以至于命，则至于圣不可知之神。”〈补注〉此承上章《无成心》而言。〈集解〉圣不可知，则私心忘而性无不尽矣，故谓之“神。”